Document ID: 32007D0788

KOMMISSIONENS BESLUTNING
af 13. september 2007
om en procedure efter EF-traktatens artikel 81
(sag COMP/E-2/39.140 - DaimlerChrysler)
(meddelt under nummer K(2007) 4275)
(Kun den engelske version er autentisk)
(2007/788/EF)
(1)
Denne beslutning, der er vedtaget på grundlag af artikel 9, stk. 1, i Rådets forordning (EF) nr. 1/2003 (1), er rettet til DaimlerChrysler AG (herefter benævnt »DaimlerChrysler«) og vedrører udlevering af tekniske informationer med henblik på reparation af køretøjer af mærkerne Mercedes-Benz og Smart.
(2)
De tekniske informationer omfatter de data, processer og instruktioner, der er nødvendige for at kontrollere, reparere og udskifte defekte og brugte dele i et motorkøretøj eller reparere svigt i nogen af køretøjets systemer. De omfatter følgende syv hovedgrupper:
-
basisparametre (dokumentation for alle referenceværdier og indstillinger vedrørende køretøjet, f.eks. omdrejningsmoment, bremsebelægningsfrigang, tryk i hydraulik- og trykluftssystemer)
-
diagrammer og beskrivelse af reparations- og eftersynsfaser (servicemanual, tekniske dokumenter f.eks. arbejdsplaner, beskrivelse af værktøj, der anvendes til at gennemføre en bestemt reparation og diagrammer f.eks. over elektriske og hydrauliske systemer)
-
testning og diagnosticering (herunder diagnosticerings- og fejlfindingskoder, software og de andre informationer, der er nødvendige for at diagnosticere køretøjsfejl) - mange af disse informationer, men ikke alle, findes i elektroniske specialværktøjer
-
koder, software og andre informationer, der er nødvendige for at installere eller omprogrammere de elektroniske styringsenheder (»ECU«) på et motorkøretøj. Denne kategori er forbundet med den ovenfor nævnte, da der ofte anvendes de samme elektroniske værktøjer til at diagnosticere fejl og derefter foretage de nødvendige justeringer ved hjælp af ECU
-
informationer om reservedele, herunder reservedelskataloger med koder og beskrivelser og køretøjsidentifikationsmetoder (dvs. oplysninger, der giver reparatøren mulighed for at identificere de forskellige koder for de dele, der er monteret ved køretøjets samling, og til at identificere de tilsvarende koder for kompatible originale reservedele til det specifikke køretøj)
-
særlige oplysninger (tilbagekaldelsesmeddelelser og meddelelser om hyppige fejl)
-
undervisningsmateriale.
(3)
I december 2006 indledte Kommissionen en procedure og tilsendte DaimlerChrysler en foreløbig vurdering, hvori den anførte det foreløbige synspunkt, at DaimlerChryslers aftaler med dets eftersalgs-servicepartnere gav anledning til betænkeligheder med hensyn til, hvorvidt de var forenelige med EF-traktatens artikel 81, stk. 1.
(4)
Ifølge Kommissionens foreløbige vurdering så det ud til, at DaimlerChrysler længe efter udløbet af den overgangsperiode, der var fastsat i forordning (EF) nr. 1400/2002 (2), havde undladt at frigive visse kategorier af tekniske reparationsinformationer. På tidspunktet, hvor Kommissionens undersøgelse var blevet indledt, havde DaimlerChrysler endnu ikke indført et effektivt system, der gav uafhængige reparatører adgang til de tekniske reparationsinformationer i ubundtet form. Selv om DaimlerChrysler forbedrede adgangen til sine tekniske oplysninger i løbet af Kommissionens undersøgelse, bl.a. ved i juni 2005 at oprette en webside (»TI-webside«) med dette mål for øje, forekom de oplysninger, der var tilgængelige for de uafhængige reparatører, stadig at være ufuldstændige.
(5)
Det fastslås i den foreløbige vurdering, at de relevante markeder, der er berørt af den omhandlede praksis, er markedet for udbud af reparations- og vedligeholdelsestjenester for personbiler samt markedet for udlevering af tekniske informationer til reparatører. Mercedes-Benz’ og Smarts autoriserede net havde meget høje markedsandele på det første af disse markeder, medens DaimlerChrysler var den eneste udbyder på det andet marked, der kunne tilbyde alle de tekniske informationer, som reparatørerne af disse køretøj havde brug for.
(6)
Ifølge de service- og reservedelsdistributionsaftaler, som DaimlerChrysler har indgået med medlemmerne i sit autoriserede net, er disse forpligtet til at udføre en hel vifte af mærkespecifikke reparationsydelser og fungere som reservedelsgrossister. Kommissionen er bekymret for, at de mulige negative virkninger af sådanne aftaler kunne blive forstærket af, at DaimlerChrysler ikke giver uafhængige reparatører tilstrækkelig adgang til tekniske oplysninger og dermed udelukker virksomheder, som er villige og i stand til at tilbyde reparationsydelser på grundlag af en anden forretningsmodel.
(7)
Kommissionen konkluderede indledningsvis, at DaimlerChryslers arrangementer for udlevering af tekniske informationer til de uafhængige reparatører ikke svarede til disses behov, hverken hvad angår omfanget af de disponible informationer, eller hvad angår tilgængeligheden af disse, og at en sådan praksis, sammen med en lignende praksis hos andre bilproducenter, kunne bidrage til, at de uafhængige reparatørers position på markedet er blevet svækket. Det kunne til gengæld medføre betydelige ulemper for forbrugerne i form af en væsentlig formindskelse af udbuddet af reservedele, højere priser for reparationsydelser, forringelse af udbuddet af reparationsværksteder, potentielle sikkerhedsproblemer og utilstrækkelig adgang til innovative reparationsværksteder.
(8)
Det ser endvidere ud til, at DaimlerChryslers påståede undladelse af at give de uafhængige reparatører tilstrækkelig adgang til tekniske oplysninger vil kunne medføre, at DaimlerChryslers aftaler med selskabets eftersalgsservice-partnere ikke er omfattet af fritagelsen i forordning (EF) nr. 1400/2002, da denne fritagelse ifølge forordningens artikel 4, stk. 2, ikke gælder, hvis leverandøren af motorkøretøjer nægter at give uafhængige reparatører adgang til tekniske oplysninger, diagnosticeringsudstyr og andet udstyr, værktøjer, herunder relevant software, eller den undervisning, der kræves til reparation og vedligeholdelse af disse motorkøretøjer. Som anført i begrundelse 26 i forordningen må der ikke være forskelsbehandling mellem autoriserede og uafhængige reparatører.
(9)
Kommissionen kom endelig til den foreløbige konklusion, at aftalerne mellem DaimlerChrysler og dets autoriserede reparatører sandsynligvis ikke er omfattet af artikel 81, stk. 3, på grund af den manglende adgang til tekniske informationer.
(10)
Den 14. februar 2007 afgav DaimlerChrysler en række tilsagn over for Kommissionen for at fjerne de konkurrencemæssige betænkeligheder, som den havde givet udtryk for i sin foreløbige vurdering.
(11)
Ifølge disse tilsagn er det princip, der er bestemmende for omfanget af de oplysninger, der skal gives, princippet om ikke-forskelsbehandling mellem uafhængige og autoriserede reparatører. På denne baggrund skal DaimlerChrysler sørge for, at alle de tekniske oplysninger, det værktøj, udstyr, software og undervisning, der kræves til reparation og vedligeholdelse af selskabets motorkøretøjer, og som af eller på vegne af DaimlerChrysler stilles til rådighed for autoriserede reparatører og/eller uafhængige importører af dets Mercedes-Benz- og Smart-mærker i en hvilken som helst EU-medlemsstat, også stilles til rådighed for uafhængige reparatører.
(12)
I tilsagnene specificeres det, at »tekniske oplysninger« ifølge artikel 4, stk. 2, i forordning (EF) nr. 1400/2002 omfatter alle de oplysninger, der stilles til rådighed for autoriserede reparatører med henblik på reparation eller vedligeholdelse af køretøjer af mærket Mercedes-Benz og Smart. De omfatter f.eks. software, fejlkoder og andre parametre samt den relevante opdatering, der er nødvendig for at arbejde med elektroniske styringssystemer (»ECU«) med henblik på at installere eller omprogrammere indstillinger, der er anbefalet af DaimlerChrysler, køretøjsidentifikationsmetoder, reservedelskataloger, arbejdsløsninger som følge af praktisk erfaring, og som vedrører problemer, der er typisk for en bestemt model eller en bestemt serie samt tilbagekaldelsesmeddelelser og andre meddelelser vedrørende reparationsarbejder, der gennemføres gratis inden for det autoriserede reparationsnet.
(13)
Adgang til værktøjer omfatter adgang til elektroniske diagnosticeringssystemer og andet reparationsudstyr, værktøjer, samt relevant software, herunder regelmæssig opdatering og eftersalgsservice for sådanne værktøjer.
(14)
Tilsagnene er bindende for DaimlerChrysler og dets forbundne selskaber, men er ikke direkte bindende for uafhængige importører af mærkerne Mercedes-Benz og Smart. DaimlerChrysler har derfor accepteret, at det i de medlemsstater, hvor DaimlerChrysler distribuerer Mercedes-Benz- og/eller Smart-biler via uafhængige importører, vil sørge for, at disse virksomheder kontraktligt forpligtes til gratis og uden forskelsbehandling at stille alle de tekniske oplysninger og sprogversioner af sådanne oplysninger, som den pågældende importør har stillet til rådighed for de autoriserede reparatører i den pågældende medlemsstat, og som ikke er til rådighed for uafhængige reparatører på TI-websiden, til rådighed for de uafhængige reparatører via deres kommercielle web-sider i den pågældende medlemsstat.
(15)
Det fremgår af begrundelse 26 i forordningen, at DaimlerChrysler ikke er forpligtet til at give uafhængige reparatører adgang til tekniske oplysninger, der kunne give tredjemand mulighed for at frakoble eller afmontere installerede tyverialarmer, rekalibrere elektronisk udstyr eller manipulere (3) med elektroniske anordninger, der for eksempel begrænser et motorkøretøjs hastighed. I lighed med en hvilken som helst undtagelse fra EU-lovgivningen skal begrundelse 26 fortolkes snævert. Det anføres i tilsagnene, at hvis DaimlerChrysler skulle påberåbe sig undtagelsen i begrundelse 26 som begrundelse for at tilbageholde visse tekniske oplysninger for uafhængige reparatører, har selskabet forpligtet sig til at sikre, at de tilbageholdte oplysninger begrænses til det omfang, der er nødvendigt for at opnå den i begrundelse 26 omhandlede beskyttelse, samt sikre, at mangelen på de pågældende oplysninger ikke hindrer uafhængige reparatører i at udføre andre end de i begrundelse 26 anførte operationer, herunder arbejder på anordninger som motorstyresystemer, airbags, forstærkere til sikkerhedsbælter eller centrallåskomponenter.
(16)
I overensstemmelse med artikel 4, stk. 2, i forordningen skal de tekniske oplysninger stilles til rådighed på en måde, der står i et rimeligt forhold til de uafhængige reparatørers behov. Det indebærer, at der gives adgang til oplysningerne i ubundtet form, og at der ved prisfastsættelsen tages hensyn til, i hvilket omfang de uafhængige reparatører bruger oplysningerne.
(17)
I overensstemmelse med dette princip lægger DaimlerChrysler alle tekniske oplysninger vedrørende modeller, der er lanceret efter 1996, på TI-websiden og sørger for, at alle opdaterede tekniske oplysninger til enhver tid er tilgængelige på websiden eller eventuelt efterfølgende websider. Hvis visse tekniske oplysninger vedrørende modeller, der er lanceret efter 1996 eller sprogversioner heraf, som DaimlerChrysler eller dets forbundne virksomheder stiller til rådighed for autoriserede reparatører i en given medlemsstat ikke er tilgængelige på TI-websiden, anses DaimlerChrysler for at have opfyld tilsagnet herom, hvis den pågældende oplysning omgående og gratis gøres tilgængelig for de uafhængige reparatører på dets kommercielle webside i den pågældende medlemsstat.
(18)
Endvidere sørger DaimlerChrysler til enhver tid for, at websiden er let at finde og giver et serviceniveau, der svarer til det, der opnås ved de metoder, der benyttes for at gøre tekniske oplysninger tilgængelige for medlemmer af dets autoriserede net. Hvis DaimlerChrysler eller et andet selskab, der handler på DaimlerChryslers vegne, gør bestemte tekniske oplysninger tilgængelige for autoriserede reparatører på et bestemt EU-sprog, garanterer DaimlerChrysler, at denne sprogversion af oplysningerne omgående lægges på TI-websiden.
(19)
DaimlerChrysler har fastsat det årlige gebyr for adgang til TI-websiden til 1 254 EUR (1 239 EUR for adgang til hovedsektionen, det såkaldte WIS-net; det elektroniske reservedelskatalog er gratis bortset fra et årlig bidrag til administrationsudgifterne på 15 EUR). For at opfylde proportionalitetskravet i forordningen erklærer DaimlerChrysler sig imidlertid rede til at foretage en forholdsmæssig opdeling af gebyrerne på »tidsvinduer« omfattende en måned, en uge, en dag og en time til en pris på henholdsvis 180 EUR, 70 EUR, 20 EUR og 4 EUR. DaimlerChrysler forpligter sig til at fastholde denne gebyrstruktur og til ikke at forhøje gebyrniveauet over den gennemsnitlige inflationstakt inden for EU.
(20)
DaimlerChryslers tilsagn gives med forbehold af eventuelle nuværende eller fremtidige krav i Fællesskabet eller i national lov, der udvider omfanget af de tekniske oplysninger, som DaimlerChrysler skal gøre tilgængelige for uafhængige aktører, og/eller foreskriver mere fordelagtige metoder til at gøre sådanne oplysninger tilgængelige.
(21)
Hvis en uafhængig reparatør eller sammenslutning af reparatører anmoder herom, forpligter DaimlerChrysler sig til at acceptere en mæglingsordning for bilæggelse af uoverensstemmelser om udlevering af tekniske informationer. Mæglingen vil finde sted efter de gældende regler og de materielle regler, som DaimlerChrysler har indgået aftale om med dets autoriserede reparatører i den medlemsstat, hvor den anmodende part har sit forretningssted. DaimlerChrysler forpligter sig til efter anmodning at fremlægge oplysninger om disse regler. Mæglingsorganet består af tre mæglere, der er upeget efter disse regler. Mæglingen udelukker ikke muligheden for at anlægge sag ved den kompetente nationale domstol.
(22)
Beslutningen konkluderer, at det i lyset af de afgivne tilsagn ikke længere er nødvendigt, at Kommissionen griber ind. Tilsagnene er bindende indtil den 31. maj 2010.
(23)
Det Rådgivende Udvalg for Kartel- og Monopolspørgsmål afgav en positiv udtalelse den 9. juli 2007.

Labels: 4
1
8
3
15